google/wiki40b huggingface dataset:
Γουλιέλμος δούκας του Ούραχ

Βιογραφία

Ήταν ο δευτερότοκος γιος του Γουλιέλμου-Φρειδερίκου-Φιλίππου πρίγκιπα της Βυρτεμβέργης και της Βιλελμίνης, κόρης του Καρόλου-Αυγούστου-Γουλιέλμου βαρόνου φον Τούντερφελτ-Ρόντις.
Γεννήθηκε στη Στουτγάρδη και υπηρέτησε ως αξιωματικός του Ιππικού στο βασίλειο της Βυρτεμβέργης. Έφτιαχνε κανόνια για το στρατό της χώρας του. Ανακαίνισε ριζικά το κάστρο του Λήχτενσταϊν (στη Βυρτεμβέργη) στη δεκαετία του 1840, όπου ακόμη υπάρχουν μερικά από τα κανόνια του· επηρεάστηκε από το ρομαντικό μυθιστόρημα Λήχτενσταϊν τού Βίλχελμ Χάουφ (1826). Το 1867 έγινε δούκας του Ούραχ. Ήταν εξάδελφος του Γουλιέλμου Α΄ της Βυρτεμβέργης.
Το 1869 απεβίωσε στο κάστρο Λήχτενσταϊν σε ηλικία 59 ετών.
Χειμερινή Ώρα Μπανγκλαντές

Η Χειμερινή Ώρα Μπανγκλαντές (BST) (Βεγγαλικά: বাংলাদেশ মান সময়‎) είναι η ζώνη ώρας του Μπαγκλαντές. Είναι μια μετατόπιση έξι ωρών μπροστά από τον Συντονισμένο Παγκόσμιο Χρόνο, και χρησιμοποιείται σε όλη τη χώρα χώρα. Το Μπανγκλαντές εφάρμοσε για σύντομο χρονικό διάστημα τη θερινή ώρα το 2009 για να αντιμετωπίσει τη συνεχιζόμενη κρίση ηλεκτρικής ενέργειας, αλλά το 2010 η απόφαση ακυρώθηκε από την κυβέρνηση του Μπαγκλαντές.
Το επίσημο σήμα ώρας από τη Χειμερινή Ώρα Μπανγκλαντές υπολογίζεται με βάση το γεωγραφικό μήκος 90.00° Α, το οποίο περνά πάνω από την ένωση Χαρουκάντι της υποεπαρχίας Χαριραμπούρ στην επαρχία Μανικγκάντζ της Διαίρεσης Ντάκα στο Μπαγκλαντές. Στη βάση δεδομένων ζώνης ώρας IANA εκπροσωπείται από το Ασία/Ντάκα.

Θερινή ώρα

Το τμήμα ηλεκτρικής ενέργειας του Υπουργείου Ενέργειας, Ενεργειακών και Ορυκτών Πόρων πρότεινε τη κατάσταση θερινής ώρας συζητώντας με εκπροσώπους από 18-19 διάφορα υπουργεία, στις 5 Απριλίου 2009 και ζήτησε να πουν τις απόψεις τους μέχρι τις 9 Απριλίου. Οι περισσότερες απαντήσεις από τα υπουργεία ήταν θετικές. Αντί για τον Απρίλιο ή τον Μάιο, επιλέχθηκε ο Ιούνιος, καθώς οι εξετάσεις HSC διαρκούσαν από τις 18 Απριλίου έως τις 28 Μαΐου. Η ώρα άλλαξε ακριβώς 1 ώρα μπροστά τα μεσάνυχτα της 19ης Ιουνίου, και ήταν προγραμματισμένο να επιστρέψει στην προηγούμενη ζώνη ώρας στις 30 Σεπτεμβρίου. Η πρόταση κυρίως επιδίωκε να μειώσει τη χρήση ενέργειας, καθώς η ενεργειακή κρίση ήταν πιο σοβαρή σε αυτή την περίοδο, με απαιτήσεις ισχύος 4.800–5,800 MW έναντι της ικανότητας παραγωγής 3,800 με 4.000 MW. Η ζώνη ώρας άλλαξε από την UTC+6 στη UTC+7.
Οι αξιωματούχοι της κυβέρνησης που υποστήριξαν την αλλαγή, δήλωσαν ότι θα ήταν ευκολότερο να εξοικονομηθεί ενέργεια από το να παραχθεί περισσότερη αλλά τελικά το σύστημα αποδείχθηκε μια αποτυχία. Η αλλαγή επικρίθηκε στις ημέρες μετά την έγκριση του προγράμματος. Οι άνθρωποι δεν είχαν συνηθίσει στη αλλαγή και οι επιχειρήσεις και οι ιδιοκτήτες καταστημάτων δεν είχαν ακολουθήσει σωστά τις κυβερνητικές οδηγίες. Πολίτες κατήγγειλαν επίσης η κατάσταση δεν είχε βελτιωθεί. Η εξοικονόμηση ενέργειας μηδενίστηκε από την αυξημένη κατανάλωση τις ημέρες μετά την αλλαγή, επειδή ο καιρός ήταν ζεστός και από τα υπολείμματα εξοικονομημένων πόρων που καταναλώνονταν από τους κατοίκους που προηγουμένως είχαν μικρότερη πρόσβαση σε ηλεκτρική ενέργεια. Η χώρα επέστρεψε στην αρχική μετατόπιση (UTC+06:00) τα μεσάνυχτα της 31ης Δεκεμβρίου 2009, μήνες αργότερα από την προγραμματισμένη ημερομηνία αλλαγής. Οι μαθητές και δάσκαλοι ήταν οι πρώτοι που επηρεάστηκαν αρνητικά, καθώς πολλοί έπρεπε να φύγουν για τα ιδρύματά τους πριν από την ανατολή του ηλίου. Τον Δεκέμβριο, το πρόβλημα έγινε χειρότερο, και το υπουργικό συμβούλιο κατήργησε τη θερινή ώρα.
Η θερινή ώρα επρόκειτο να χρησιμοποιηθεί ξανά από τις 31 Μαρτίου έως τις 31 Οκτωβρίου 2010. Ωστόσο, στις 22 Μαρτίου 2010, η κυβέρνηση ακύρωσε το σύστημα μόνιμα, επικαλούμενη το "δημόσιο συμφέρον" και αποφάσισε να παραμείνει στην πρώην μετατόπιση UTC+06:00.
RC 44

To RC 44 είναι ελαφρύ αγωνιστικό σκάφος ιστιοπλοΐας υψηλών επιδόσεων. Όλα τα σκάφη είναι πανομοιότυπα και σχεδιάστηκαν από τον ολυμπιονίκη και τέσσερις φορές νικητή του Americα's Cup Νεοζηλανδό Cutts Russel. Το σκάφος έχει μήκος 44 πόδια και είναι κατασκευασμένο από ανθρακονήματα (carbon). Το πλήρωμα αποτελείται από 8 άτομα που μπορεί να είναι και 6 όταν γίνονται αγώνες Match Race (ιστιοδρομία με ζευγάρια σκαφών).

Κατασκευή

Η γάστρα και το κατάστρωμα είναι κατασκευασμένα από σάντουιτς εποξικής ρητίνης κι ανθρακονημάτων. Το κατάρτι επίσης είναι κατσκευασμένο από ανθρακονήματα και αποτελείται από δύο τμήματα για να είναι δυνατή η μεταφορά του. Το κόκπιτ (δηλαδή ο βασικός χώρος εργασίας του πληρώματος) είναι ανοιχτό, χωρίς υπερκατασκευές για μέγιστη ευελιξία των αθλητών, ενώ ο τιμονιέρος οδηγεί με δύο τιμόνια - ρόδες από ανθρακονήματα. Τα ξάρτια του σκάφους είναι από PBO (ίνες πολυβενζοξαζόλης) για τη μέγιστη αντοχή με το μικρότερο βάρος.

Αγώνες

Στα RC 44 αγωνίζονται οι κορυφαίοι επαγγελματίες ιστιοπλόοι από όλο τον κόσμο ενώ οι χορηγίες περιλαμβάνουν κολοσσούς της πληροφορικής, της αυτοκινητοβιομηχανίας και πιστωτικών ιδρυμάτων. Η διεθνής κλάση RC 44 σε συνεργασία με την Παγκόσμια Ιστιοπλοϊκή Ομοσπονδία (ISAF), διοργανώνουν κάθε χρόνο σειρά 6 αγώνων σε ολόκληρο τον κόσμο (με δύο τουλάχιστον αγώνες στην Ευρώπη)που διέπονται από του κανονισμούς της κλάσης και της ISAF. Από τις διοργανώσεις αυτές προκύπτει η συνολική βαθμολογία και ο νικητής.
Piwigo

Το Piwigo είναι λογισμικό για ανάρτηση φωτογραφιών στο διαδίκτυο υπό την άδεια GPL. Είναι γραμμένο σε PHP και απαιτεί μια βάση δεδομένων MySQL. Το Piwigo ήταν παλαιότερα γνωστό ως PhpWebGallery. Ο δημιουργός του Piwigo Pierrick Le Gall ανακοίνωσε την μετονομασία στο προσωπικό blog του στις 24 Σεπτεμβρίου 2008.
Μητροπολίτης Χίου, Ψαρών και Οινουσσών Παντελεήμων Φωστίνης

Πριν τη χειροτονία ως Μητροπολίτη

Ο Παντελεήμων Φωστίνης γεννήθηκε στο Κρανίδι Ερμιονίδος το 1888. 
Αποφοίτησε από τη Θεολογική Σχολή του Εθνικού και Καποδιστριακού Πανεπιστημίου Αθηνών το 1912. 
Διάκονος χειροτονήθηκε το 1908 και Πρεσβύτερος το 1912 από τον Μητροπολίτη Βεροίας Καλλίνικο. Υπηρέτησε ως στρατιωτικός ιερέας κατά τους Βαλκανικούς πολέμους και τον Α΄ Παγκόσμιο πόλεμο και ως ιεροκήρυκας στην Αθήνα.  Το 1918 έλαβε μέρος στην εκστρατεία στη Ρωσία.

Μητροπολίτης Καρυστίας και Σκύρου

Στις 24 Δεκεμβρίου 1922 χειροτονήθηκε στον Μητροπολιτικό Ναό Αθηνών Μητροπολίτης Καρυστίας και Σκύρου. Τη χειροτονία τέλεσε ο Μητροπολίτης Δημητριάδος Γερμανός, συμπαραστατούμενος από τους Μητροπολίτες Ναυπακτίας Αμβρόσιο, Τρίκκης Πολύκαρπο, Κορινθίας Δαμασκηνό, Κερκύρας Αθηναγόρα και Τριφυλίας Ανδρέα. Η εγκατάστασή του ως Μητροπολίτη έγινε στην Κύμη τον Μάρτιο του 1923. Η Μητρόπολη Καρυστίας είχε επανασυσταθεί έπειτα από πολυετή διακοπή της λειτουργίας της και η εγκατάσταση του νέου μητροπολίτη έγινε σε κτήριο που αγόρασε με χρήματα από τη Μονή Μεταμόρφωσης του Σωτήρος, στη θέση Τριοδίτη ή Στροφή, ανατολικά της Κύμης, στον δρόμο προς την Παραλία.
Ο νέος μητροπολίτης προκειμένου να εξασφαλίσει την προστασία του απέναντι σε κάθε κίνδυνο υπονόμευσης της κοινωνικής του επιρροής, δημιούργησε έναν κύκλο από δικούς του ανθρώπους (κληρικούς, μοναχούς και μοναχές, παλαιούς συνεργάτες κλπ.) από τα Μέγαρα, τον Πειραιά και το Κρανίδι, τόπο καταγωγής του.  Την περίοδο εκείνη επανίδρυσε τη Μονή Μάντζαρη κοντά στον Οξύλιθο (1924) και τη Μονή Μεταμόρφωσης του Σωτήρος, βόρεια της Κύμης, εγκαθιστώντας σε αυτές μοναχές, και ίδρυσε το 1925 την Ιερά Μονή Αγίου Παντελεήμονος, στην περιοχή όπου από το 1924 ήταν η έδρα του γραφείου της Μητρόπολης (σημερινό "Μυλωνοπούλειο"). Το 1928 ο Φωστίνης ίδρυσε το σωματείο (χριστιανική αδελφότητα) "Ιερόν Τάγμα Αγίου Παντελεήμονος". Το φιλανθρωπικό έργο του τάγματος (με βάση τους σκοπούς του σύμφωνα με το καταστατικό) ενισχύθηκε με τις δωρεές του επιχειρηματία από το Μαρούσι, Ιωάννη Μυλωνόπουλου (πέθανε στις 18 Αυγούστου 1937 και ετάφη στην Κύμη, όπως ήταν η επιθυμία του). Μετά τον θάνατο του Μυλωνόπουλου το κτήριο όπου στεγαζόταν η Μητρόπολη πουλήθηκε από την ίδια στο Ιερό Τάγμα Αγίου Παντελεήμονος.  Οι χώροι του τάγματος επεκτάθηκαν με διάταγμα του Αυγούστου του 1938 και ο δικτάτορας Ιωάννης Μεταξάς υπήρξε "συνιδρυτής" του τάγματος αυτού. Το 1940 με απόφαση του Μητροπολίτη ένα νομικά ιδιόρρυθμο μόρφωμα, η "Κοινωνία" (ή Αδελφότης) "Ιερόν Τάγμα Αγίου Παντελεήμονος" , που αποτελείτο από μία κλειστή ομάδα ατόμων και δεν είχε εγκεκριμένο από το Πρωτοδικείο καταστατικό. Την περίοδο εκείνη το τάγμα προέβη σε αγορές ιδιοκτησιών, κτημάτων και εκτάσεων, και γενικά σε οικονομικές δραστηριότητες.

Μητροπολίτης Χίου, Ψαρών και Οινουσσών

Ο Φωστίνης διορίστηκε με βασιλικό διάταγμα (Μάιος 1946) μέλος της Ιεράς Συνόδου. Στις 26 Σεπτεμβρίου 1946 εξελέγη Μητροπολίτης Χίου, Ψαρών και Οινουσσών.

Τελευταία χρόνια

Απεβίωσε στη Χίο στις 12 Μαρτίου 1962.
Δασοχώρι Μεσσηνίας

Γενικά στοιχεία

Το Δασοχώρι βρίσκεται στο βόρειο τμήμα της Μεσσηνίας, κτισμένο σε υψόμετρο 700 μέτρων επί των πλαγιών του Τετραζίου όρους σε απόσταση 53 χιλιομέτρων από την πρωτεύουσα του νομού, Καλαμάτα. Ο οικισμός αναφέρεται το 1853 στον β΄ τόμο των «Ελληνικών» του Ιάκωβου Ρίζου Ραγκαβή ως Λυκούρεσι και αποτελούσε κομμάτι του δήμου Ανδανίας της επαρχίας Μεσσήνης με πληθυσμό 151 κατοίκων. Το 1928 μετονομάστηκε σε Δασοχώρι, ενώ μέχρι το 1997 ήταν έδρα κοινότητας της επαρχίας Μεσσήνης. Το ίδιο έτος, μετά τις μεταβολές που επέφερε στην τοπική αυτοδιοίκηση το σχέδιο «Καποδίστριας», υπήχθη στον ανασυσταθέντα δήμο Ανδανίας, ενώ από το 2011, μετά τις νέες αλλαγές του σχεδίου «Καλλικράτης» ανήκει στον διευρυμένο δήμο Οιχαλίας.
Κοντά στον οικισμό βρίσκεται το σημαντικό θρησκευτικό μνημείο του ναού της Αγίας Θεοδώρας. Επίσης, στις 26 Ιουλίου γίνεται ο εορτασμός της Αγίας Παρασκευής στο χωριό, κατά τον οποίο διεξάγονται ποικίλες πολιτιστικές εκδηλώσεις.
Κορυτσά (ναρκαλιευτικό)

Χαρακτηριστικά

Εκτόπισμα 250 τόννοι, διαστάσεις σε μέτρα 36/3,9/2.35 (ή 105/23/9,5 πόδια). Έφερε 2 κύριες μηχανές Ντήζελ 250 ΗΡ εκάστη, συνολική 480 ΗΡ που έδιναν ταχύτητα 9-10 κόμβοι. Ο οπλισμός του σκάφους περιελάμβανε 2 αντιεροπορικά πυροβόλα των 20 χιλ. και 2 πολυβόλα. Επίσης έφερε εγκατεστημένο πλήρη εξοπλισμό μαγνητικής ναρκαλιείας. Το πλήρωμά του ήταν 20 άνδρες.
Ριζάρειος Σχολή

Η Ριζάρειος Εκκλησιαστική Σχολή Αθηνών (Ρ.Ε.Σ.) , είναι δημόσιο εκπαιδευτικό ίδρυμα και αποτελεί μέρος του Ριζαρείου Ιδρύματος το οποίο εδρεύει στην Αθήνα , και αποτελεί ένα από τα μεγαλύτερα και ενεργά κληροδοτήματα της Ελλάδος.

Ιστορικά Στοιχεία

Ιδρύθηκε το 1844 στην Αθήνα και τα πρώτα διδακτήριά της για περισσότερο από έναν αιώνα , ήταν επί της Λεωφόρου Βασιλίσσης Σοφίας. 
Ιδρυτές της Ριζαρείου Σχολής , ήταν οι Ηπειρώτες Αδερφοί και Εθνικοί Ευεργέτες Μάνθος και Γεώργιος Ριζάρης , μέσω της διαθήκης τους το 1837 , και βάσει αυτής υλοποιήθηκαν τα σχέδια των δύο αδερφών. 
Η αρχική όμως σκέψη για ίδρυση σχολής έρχεται το 1814 από τον λόγιο κληρικό Κωνσταντίνο Οικονόμου τον εξ Οικονόμων , ο οποίος είχε συστήσει στον Μάνθο Ριζάρη , ενώ βρισκόταν στην Μόσχα , να διαθέσει το μεγαλύτερο μέρος της περιουσίας του για την ίδρυση Εκκλησιαστικής Σχολής και Ακαδημίας στην Αθήνα , όταν η Ελλάδα θα απελευθερώνονταν , με κύριο σκοπό την μόρφωση και την εκπαίδευση του κλήρου. 
Το 1841 , λίγο πριν πεθάνει ο Γεώργιος Ριζάρης , του απονέμεται Χρυσός Σταυρός των Ιπποτών του Βασιλικού Τάγματος από τον τότε Βασιλιά της Ελλάδος Όθωνα , για την μεγάλη εθνική προσφορά του.

Άγιος Νεκτάριος

Την περίοδο 1894-1908 , Διευθυντής της Ριζαρείου Εκκλησιαστικής Σχολής , υπήρξε ο Μητροπολίτης Πενταπόλεως Νεκτάριος , ο μετέπειτα Άγιος Νεκτάριος.

Νέα Ριζάρειος

Ύστερα από 120 χρόνια λειτουργίας στη Βασ. Σοφίας , η Σχολή και το Οικοτροφείο της Ριζαρείου , προκειμένου να ανταποκριθούν στις νέες εκπαιδευτικές , κοινωνικές και οικιστικές ανάγκες , μεταφέρθηκαν στις νέες εγκαταστάσεις στο συγκρότημα της Ριζαρείου στο Χαλάνδρι το 1960. 
Έτσι από το 1960 , λειτουργεί Σχολή (Γενικό Εκκλησιαστικό Λύκειο) , ΙΙΕΚ , Οικοτροφείο , Ιερός Ναός και Βιβλιοθήκη , εντός του συγκροτήματος , έκτασης που ξεπερνάει τα 75 στρεμμάτα , στο Χαλάνδρι. 
Οι μαθητές - σπουδαστές της σχολής , θεωρούνται υπότροφοι και πρέπει να έχουν υποχρεωτικά απολυτήριο Γυμνασίου.

Ριζάρειος Χειροτεχνική Σχολή

Στη γενέτειρα του Μάνθου και του Γεωργίου Ριζάρη , τα Ζαγοροχώρια και συγκεκριμένα το Μονοδένδρι , το 1835 ιδρύεται η Ριζάρειος Χειροτεχνική Σχολή , η οποία περιλαμβάνει : Σχολή Υφαντικής και Κεντητικής , εργαστήριο παραγωγής , εκθετήριο & πρατήριο λαϊκής τέχνης αλλά και οικοτροφείο. 
Η Χειροτεχνική Σχολή , λειτουργεί ακόμα και στις μέρες μας.
Ρούτγκερ Χάουερ

Πρώιμα χρόνια

Ο Χάουερ γεννήθηκε στις 23 Ιανουαρίου 1944 στο Μπρόκελεν της Ολλανδίας. Ήταν γιος των ηθοποιών Teunke και Arend Hauer, οι οποίοι διηύθυναν μια σχολή υποκριτικής κοντά στο Άμστερνταμ. Είχε μια μεγαλύτερη και δυο μικρότερες αδερφές. Γεννήθηκε όταν η πόλη καταγωγής του ήταν υπό γερμανική κατοχή κατά την διάρκεια του Β' Παγκοσμίου Πολέμου, με τον ίδιο να δηλώνει το 1981 ότι, "Γεννήθηκα στην μέση του πολέμου και πιστεύω ότι για αυτόν τον λόγο έχω βαθιές φιλειρηνικές ρίζες. Η βία με τρομάζει." Ο Χάουερ φοίτησε στο σχολείο Rudolph Steiner καθώς οι γονείς του ήθελαν να αναπτύξει την δημιουργικότητά του.
Σε ηλικία 15 ετών, εγκατέλειψε το σχολείο για να υπηρετήσει στο Βασιλικό Ναυτικό της Ολλανδίας. Επί ένα χρόνο ταξίδεψε στον κόσμο αλλά στάθηκε αδύνατο να γίνει καπετάνιος εξαιτίας της αχρωματοψίας του. Επιστρέφοντας σπίτι, εργάστηκε σε διάφορες περιστασιακές δουλειές ενώ πήρε το απολυτήριό του από το νυχτερινό λύκειο. Εισήχθη στην Ακαδημία Θεάτρου και Χορού στο Άμστερνταμ όπου έλαβε μαθήματα υποκριτικής αλλά σύντομα τα παράτησε για να υπηρετήσει στον Βασιλικό Στρατό της Ολλανδίας. Εκπαιδεύτηκε ως γιατρός αλλά εγκατέλειψε το επάγγελμα μετά από λίγους μήνες καθώς εναντιώθηκε στην χρήση όπλων. Επέστρεψε στην δραματική σχολή, από την οποία αποφοίτησε το 1967.

Καριέρα

Το 2013, ο Χάουερ χρίστηκε ιππότης στο Τάγμα του Λέοντος της Ολλανδίας.
Το 2015, έδωσε τη φωνή του σε διαφημίσεις του δανικού προϊόντος Lurpak.
Το 2016, εισήλθε στην κριτική επιτροπή του ShortCutz Amsterdam, ενός ετήσιου φεστιβάλ ταινιών που προωθεί ταινίες μικρού μήκους στο Άμστερνταμ.
Το 2017, ο Χάουερ έδωσε τη φωνή του στον πρωταγωνιστή του βιντεοπαιχνιδιού επιστημονικής φαντασίας Observer, Daniel Lazarski. Το παιχνίδι δημιουργήθηκε από την Bloober Team, και τοποθετείται στην μετά-αποκαλυπτική Πολωνία. Ο Daniel Lazarski είναι μέλος μιας επίλεκτης ομάδας της αστυνομίας, η οποία μπορεί να χακάρει εγκεφάλους και να αλληλεπιδρά με τις αναμνήσεις τους.

Προσωπική ζωή

Ο Χάουερ ήταν περιβαλλοντιστής. Ίδρυσε έναν οργανισμό για την καταπολέμηση του AIDS, ο οποίος είχε τίτλο Rutger Hauer Starfish Association.
Ο Χάουερ παντρεύτηκε την δεύτερη γυναίκα του, Ίνεκε τεν Κάτε, το 1985 ; ήταν μαζί από το 1968. Είχε αποκτήσει ένα παιδί με την πρώτη του σύζυγο Χέιντι Μερζ, την Aysha Hauer (γενν. 1966), μια ηθοποιός που τον έκανε παππού το 1987.
Τον Απρίλιο του 2007, κυκλοφόρησε την αυτοβιογραφία του με τίτλο All Those Moments: Stories of Heroes, Villains, Replicants, and Blade Runners (συγγραφή με τον Patrick Quinlan), στην οποία συζήτησε πολλούς από τους κινηματογραφικούς ρόλους του. Ένα μέρος των εσόδων από το βιβλίο πηγαίνουν στο Rutger Hauer Starfish Association.
Αγγλικό πρωτάθλημα ποδοσφαίρου ανδρών 1997-98

Το πρωτάθλημα της περιόδου 1997-98 ήταν το 6ο από την καθιέρωση της Πρέμιερ Λιγκ. Πρωταθλήτρια αναδείχθηκε η Άρσεναλ για 11η φορά στην ιστορία της ακολουθούμενη στη βαθμολογία από την Μάντσεστερ Γιουνάιτεντ. Θέση στο κύπελλο UEFA εξασφάλισαν η Λίβερπουλ, η Λιντς, η Μπλάκμπερν και η Άστον Βίλα ενώ θέση στο κύπελλο κυπελλούχων εξασφάλισαν η Τσέλσι ως κάτοχος του τροπάιου και η Νιούκαστλ.
Λάχτι

Ιστορία

Το χωριό αρχικά αναφέρθηκε για πρώτη φορά σε έγγραφο του 1445. Βρισκόταν στον εμπορικό δρόμο που συνέδεε τις πόλεις Χαμεενλίνα και Βίμποργκ. Μετά τη δημιουργία της σιδηροδρομικής γραμμής Ριιχιμάκι-Αγία Πετρούπολη το 1870, η πόλη μετατράπηκε σε σημαντικό εμπορικό και βιομηχανικό κέντρο. Στις 19 Ιουνίου 1877, ξέσπασε μια πυρκαγιά που απείλησε ολόκληρη την πόλη. Το 1903, ο τσάρος Νικόλαος Β' ίδρυσε την πόλη του Λάχτι. Το χωριό που κατοικούνταν από 200 άτομα μετατράπηκε σύντομα σε μία πόλη με 8.000 κατοίκους. Κατά τη δεκαετία του 1930, η πόλη ήταν μία από τις πιο γρήγορα ανεπτυγμένες πόλεις της Φινλανδίας, φτάνοντας σε πληθυσμό τους 30.000 κατοίκους πριν από τον Β' Παγκόσμιο Πόλεμο. Μετά τον πόλεμο, το Λάχτι φιλοξένησε περίπου 10.000 πρόσφυγες από την Καρελία. Το 1975, ωστόσο, η ανάπτυξη της πόλης μειώθηκε σημαντικά και, έκτοτε, αναπτύσσεται με χαμηλούς ρυθμούς.
Γιόχαν Σέφφερ φον Λέονχαρτσχοφ

Βιογραφία

Γεννήθηκε στις 30 Οκτωβρίου 1795 στην Βιέννη. Η καταγωγή του ήταν από αρχοντική οικογένεια της Φούλντα, η οποία όμως είχε πτωχεύσει. Σε παιδική ακόμα ηλικία εισάχθηκε στην Ακαδημία Εικαστικών Τεχνών της Βιέννης, όπου παρακολούθησε μαθήματα κοντά στον Χούμπερτ Μάουρερ. Ακολούθησε την σχολή των Ναζαρηνών. Περιόδευσε την Βενετία και Φερράρα το 1812, και από εκεί επισκέφθηκε την Γαλλία, όπου αρρώστησε βαριά. Το 1814 περιόδευσε ξανά στην Βενετία, Μιλάνο, Φλωρεντία, Ρώμη, Νάπολη και Σικελία. Ζωγράφισε το πορτραίτο του Πάπα Πίου Β' και τιμήθηκε με το μετάλλιο του Χριστού. Επέστρεψε στην Κλάγκενφουρτ το 1816 και αρρώστησε βαριά. Μετακόμισε στην Βιέννη το 1819 και ξαναταξίδευσε στην Ρώμη το 1820 - 1821. Απεβίωσε σε ηλικία 26 χρονών στις 12 Ιανουαρίου 1822 στην γενέτειρά του.
Γαβριήλ Βλάσιος

Βιογραφικά στοιχεία

Γεννήθηκε στην Kέρκυρα. Προχειρίστηκε μητροπολίτης Ναυπάκτου και Άρτας. Μνημονεύεται στα έτη 1618 - 1631. Έγραψε επιστολή στον δούκα του Νεβέρ που προετοίμαζε επανάσταση στην Ελλάδα κατά των Τούρκων, και εξήγηση της λειτουργίας. Ο Δοσίθεος τον συγκαταλέγει μεταξύ των λογίων, επαινεί ως θεολόγο και της ορθοδοξίας πρόμαχο.
Λελουμά (νομαρχία)

Γεωγραφία

Η Λελουμά βρίσκεται βορειοδυτικά της Γουινέας και νοτιοδυτικά του Λαμπέ. Συνορεύει στα βόρεια με το Μαλί (νομαρχία), στα βορειοανατολικά με το Λαμπέ, στα νοτιοανατολικά με την Πιτά, στα νοτιοδυτικά με το Τελιμελέ και στα δυτικά με το Γκαουάλ.
Γεώργιος Κατσίμπας

Βιογραφία

Πολέμησε στην Αλβανία. Υπήρξε ένας από τους πρώτους αντάρτες του ΕΛΑΣ. Του δόθηκε ο βαθμός του Ταγματάρχη. Έπειτα από τη Συμφωνία της Βάρκιζας υπέστη διώξεις και φυλακίστηκε επί 7 χρόνια.
Εξελέγη βουλευτής Φωκίδας με την ΕΔΑ στις εκλογές του 1958.
Το 1985 του απονεμήθηκε ο βαθμός του συνταγματάρχη ε.α. 
Ήταν και συγγραφέας μέλος της Εταιρείας Ελλήνων Λογοτεχνών. Έγραψε πολλά ποιήματα και πεζογραφήματα.
Πέθανε σε ηλικία 87 ετών.
Χάινριχ Ντρέσελ

Βιογραφία

Γεννήθηκε στις 16 Ιουνίου 1845 στην Ρώμη. Σπούδασε κοντά στον Τέοντορ Μόμμζεν και αρχικά ασχολήθηκε με την επιγραφολογία. Από το 1885 υπηρέτησε στην Νομισματική συλλογή του Βερολίνου, όπου το 1886 έγινε διευθυντικός γραμμαγέας (Direktorialassistent) και από το 1898 ως το 1919 διευθυντής από κοινού μαζί με τον Julius Menadier. Το 1902 έγινε μέλος της Βασιλικής Πρωσικής Ακαδημίας των Επιστημών και από το 1902 ως το 1911 διετέλεσε διευθυντής της Ελληνικής Νομισματικής Συλογής της Ακαδημίας.
Απεβίωσε στις 17 Ιουλίου 1920 στο Τάισενντορφ.
2349 Κουρτσένκο

Φυσικά χαρακτηριστικά

Η μέση διάμετρος του Κουρτσένκο εκτιμάται σε 21,52 ± 3,3 χιλιόμετρα. Ο φασματικός τύπος του είναι Xc, ενώ το γεωμετρικό άλβεδό του είναι 0,066 ± 0,026.
437 Ροδία

Φυσικά χαρακτηριστικά

Η διάμετρος της Ροδίας υπολογίσθηκε σε 13,1 χιλιόμετρα (από δεδομένα του IRAS), ενώ η μάζα της εκτιμάται σε 2,36 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι άγνωστος, ενώ το άλβεδό της είναι 0,70 (από δεδομένα του IRAS), δηλαδή το μεγαλύτερο άλβεδο από όλους τους αστεροειδείς της Κύριας Ζώνης. Η Ροδία περιστρέφεται γύρω από τον εαυτό της μία φορά κάθε 56 ώρες, μία εξαιρετικά αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 135 ως 140 περίπου βαθμούς Κελσίου κάτω από το μηδέν.
Μαλαισία

Δημογραφία

Ο πληθυσμός της χώρας είναι 32.385.000 σύμφωνα με επίσημες εκτιμήσεις του 2018 (40η στον κόσμο). Ο ρυθμός αύξησης του πληθυσμού είναι 1,44% (εκτίμηση 2015). Ρυθμός γεννήσεων 19,71 γεννήσεις/1000 πληθυσμού και θανάτων 5,03 θάνατοι/1000 πληθυσμού (εκτίμηση 2015). Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2016 του Παγκόσμιου Οργανισμού Υγείας ήταν 75,3 χρόνια (73,2 χρόνια οι άνδρες και 77,6 οι γυναίκες).

Οικονομία

Το ΑΕΠ της χώρας είναι 212,480 δισ. $ (37η στον κόσμο, σε ονομαστικές τιμές, εκτίμηση 2009). Το κατά κεφαλήν ΑΕΠ είναι 7.654 $ (εκτίμηση 2009).

Διακυβέρνηση

Η χώρα είναι Συνταγματική Μοναρχία με υπεραυξημένες όμως τις αρμοδιότητες του Πρωθυπουργού.

Μεταφορές

Η οδήγηση γίνεται στα αριστερά.
2279 Μπάρτο

Φυσικά χαρακτηριστικά

Η μέση διάμετρος του Μπάρτο εκτιμάται σε 15,53 χιλιόμετρα. Ο φασματικός τύπος του είναι F, ενώ το γεωμετρικό άλβεδό του είναι 0,0475.
Παρκ ντε Σπορ (Μπραμ)

Χωρητικότητα

Η χωρητικότητά του ανέρχεται στις 8.400 θέσεις (εκ των οποίων οι 4.400 καθίμενων).

Ρεκόρ Προσέλευσης

Στις 5 Αυγούστου 1995, 7.535 θεατές έδωσαν το παρόν στη νίκη (3-1) της ΚΣ Λουάν-Κουισό επί της Ολιμπίκ Μαρσέιγ, για το πρωτάθλημα της Ντιβιζιόν 2. 
Την επόμενη σεζόν, στις 12 Ιανουαρίου 1997, περίπου 8.000 θεατές έδωσαν το παρόν στη νίκη της ΚΣ Λουάν-Κουισό επί της ΦΚ Ναντ στη διαδικασία των πέναλτι (0-0, 4-2 στα πέναλτι), για την Φάση των 16 του Λιγκ Καπ.
Φρειδερίκος Λουδοβίκος του Χόενλοε-Ίνγκελφινγκεν

Βιογραφία

Ήταν ο πρωτότοκος γιος τού Ερρίκου-Αυγούστου 1ου πρίγκιπα τού Χόενλοε-Ίνγκελφινγκεν (1715-1796) και της Βιλελμίνης τού Χόενλοε-Έρινγκεν. Ήταν 2ος εξάδελφος τού Χριστιανού-Αλβέρτου πρίγκιπα τού Χόενλοε-Λάνγκενμπουργκ.
Ξεκίνησε τη στρατιωτική του σταδιοδρομία νέος ακόμη, υπηρετώντας εναντίον των Πρώσων στα τελευταία έτη τού Επταετούς Πολέμου. Έπειτα από την ειρήνη, εισήλθε στον Πρωσικό στρατό και επειδή ήταν πρίγκιπας, έγινε αμέσως ταγματάρχης· το 1775 προήχθη σε αντισυνταγματάρχη. Το 1778 έλαβε μέρος στον Πόλεμο για τη Βαυαρική Διαδοχή και περίπου τότε έγινε συνταγματάρχης. Λίγο πριν το τέλος τού Φρειδερίκου Β΄ τού Μεγάλου προήχθη στον βαθμό τού ταξιάρχου και ορίστηκε διοικητής ενός Συντάγματος. Για μερικά έτη έκανε καθήκοντα φρούραρχου στο Μπρέσλαου, ώσπου το 1791 έγινε κυβερνήτης τού Βερολίνου. Το 1794 διοίκησε ένα σώμα τού Πρωσικού στρατού στον Ρήνο και διακρίθηκε μεγάλως σε πολλές συμπλοκές, ειδικά στη μάχη τού Κάιζερσλαουτερν στις 20 Σεπτεμβρίου.
Βίκτορ Ατσίμοβιτς

Βιογραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Διετέλεσε επίτιμο μέλος του Skopje Kino Club (κινηματογραφική λέσχη Σκοπίων). Είναι πατέρας του σκηνοθέτη Κάρπο Γκόντινα

Βραβεύσεις

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!